Afrika Pikkewyn inisiatiewe | Gansbaai Explore
Afrika Pikkewyn inisiatiewe
'n Voorbeeld van 'n mensgemaakte pikkewynhuisie deur Dyer Island Conservation Trust se Faces for Need projek
Tydens die onlangse Mariene-aand deur Dyer Island Conservation Trust (DICT) in die Great White House, is "Afrika Pikkewyn Inisiatiewe" deur Alouise Lynch aan die gaste oorgedra. "Die aanbieding het hoofsaaklik op 'n kortlikse verduideliking van die historiese en huidige gevare wat ons pikkewynbevolking in die gesig staar, gefokus," sê Alouise.
Die volgende is enkele van die interessante feite wat sy in haar aanbieding weergegee het: 16 bekende spesies kom in die Suidelike halfrond voor en al 16 is onder bewaring, met 4 wat as bedreigde spesies beskou word, waarvan die Afrika Pikewyn een is. Laasgenoemde is endemies in Suider Afrika en kom vanaf Namibië tot by Port Elizabeth in 26 kolonies voor. Gedurende die vroeë 1900's was daar 'n geskatte populasie van 700,000 Afrika Pikkewyne, maar dit het gedurende die afgelope 100 jaar met 94% gedaal.
In Dyer Island se geval het die populasie sedert 1970 van 70,000 individue na 1,400 gedaal, wat inderdaad kommerwekkend is. "Historiese bedreigings was onder andere die verwydering van guano en die oes van pikkewyn-eiers. Tans is die belangrikste bedreigings vir die Afrika Pikkewyn die kompetisie met Pelagiese visserye vir sardyn en anchovis, olie-besoedeling en -storting, kompetisie met robbe, asook die gevare wat roofvoëls inhou." Met die verwydering van guano kan die pikkewyne nie meer veilig broei nie en broei nou bo-op die grond, wat hulle des te meer kwesbaar vir ander omstandighede maak, aangesien hulle nie op die neste kan bly sit nie. DICT het lankal reeds met mensgemaakte pikkewynhuisies begin, wat reeds uitstekende resultate behaal het.
"Ons voer ook etlike reddingsaksies uit en vervoer beseerde pikkewyne en seevoëls na SANCCOB in Kaapstad, met sowat 27,000km wat al op eie koste vir hierdie doel afgelê is," sê Alouise. "Dit is dan ook die motivering vir die bou van 'n African Penguin and Seabird Sanctuary in Gansbaai waar onmiddelike aandag aan rehabilitasie en versorging gegee kan word alvorens hulle weer vrygelaat kan word." Gansbaai Courant sal nader aan die tyd oor hierdie onderwerp rapporteer.
All about the evening star
Four of the five naked-eye planets are visible in our evening skies...
June 2018 golf competitions
A list of all the golf competitions and other activities at the Gansbaai Golf CLub, Overberg for June 2018.